કર્ણાટકની પેટા ચૂંટણીઓનું એ હિસાબે કોઈ મહત્વ નથી પરંતુ, તે એક ટેસ્ટ કેસ સમાન પરિણામો છે તે હકીકત છે. ૨૦૧૪માં કેન્દ્રમાં ભાજપની સરકાર આવી ત્યાર પછી ૩૦ સંસદીય મત વિસ્તારોમાં પેટા ચૂંટણીઓ યોજાઈ છે અને તેમાં ભાજપનું સતત ધોવાણ દેખાતું આવ્યું છે. ભાજપ ૩૦માંથી ૧૫ બેઠકો પર જીત્યો હતો અને તેમાંથી તેણે ૯ સીટ ગુમાવી દીધી છે જ્યારે છ પર તેનો જાદુ બરકરાર રહ્યો છે. લોકસભામાં ભાજપને ૨૮૨ બેઠકો મળી હતી તે હવે ઘટીને ૨૭૨ પર એટલે કે સાદી બહુમતી પર આવીને અટકી ગઈ છે. ભાજપે જે પ્રતિષ્ઠિત બેઠકો ગુમાવી છે તેમાં ઉત્તરપ્રદેશની યોગી આદિત્યનાથની ગોરખપુર, કેશવપ્રસાદ મૌર્યની ફુલપુર અને સ્વર્ગસ્થ હુકમદેવસિંઘના નિધનથી ખાલી પડેલી કૈરાના બેઠક છે. મંગળવારે તેણે લિંગાયત સમુદાયની બહુમતી ધરાવતી પૂર્વ મુખ્યમંત્રી યેદીયુરપ્પાએ ખાલી કરેલી શિમોગા બેઠક મેળવી લીધી છે પણ છેલ્લાં ૧૪ વર્ષથી જેની પર તેનો કબજો હતો તે બેલ્લારી બેઠકથી તેણે હાથ ધોવા પડ્યા છે. એક સમયે બેલ્લારી બેઠક પર ભાજપ પાંચ લાખ મતના માર્જિનથી જીતતો હતો પણ આ વખતે તેને બે લાખથી વધુ મતથી કોંગ્રેસના ઉમેદવાર થકી પરાજય મળ્યો છે.